D. Lipšic, podpredseda vlády a minister spravodlivosti SR: (2004-05-14):
Predložený návrh zákona rieši jednotné a záväzné pravidlá kontrolnej činnosti v územnej samospráve, rieši postavenie hlavného kontrolóra, spôsob jeho ustanovovania do funkcie, spôsob a dôvody na jeho odvolanie, práva a povinnosti, platové podmienky, kvalifikačné a morálne predpoklady. Zároveň vymedzuje osobnú a vecnú pôsobnosť hlavného kontrolóra, definuje konflikt záujmov a zavádza existenciu a postavenie útvaru hlavného kontrolóra, čo je naozaj kľúčové, aby v obciach boli hlavní kontrolóri, ktorí budú mať garantované nezávislé postavenie. Požiadavka na existenciu takéhoto zákona je vyvolaná už spomenutou nedostatočnou úpravou vnútornej kontroly v dnešnej legislatíve, pričom význam predloženej úpravy zvýrazňuje najmä presun majetku a financií značného rozsahu na územné samosprávy a s tým súvisiaca zodpovednosť voči občanom. Zavádza sa povinnosť nielen zriadiť funkciu hlavného kontrolóra, ale ho aj voliť. Upresňuje sa mechanizmus prihlasovania sa na funkciu hlavného kontrolóra, upresňuje sa mechanizmus priebehu jeho voľby a posilňuje sa jeho nezávislosť o. i. aj pevne stanoveným mechanizmom na výpočet jeho platu. Pokiaľ ide o ustanovenia súvisiace so vstupom verejnosti do legislatívneho procesu na úrovni územných samospráv, predložený návrh posilňuje mieru účasti verejnosti na verejnom živote s cieľom zabezpečiť čo najtransparentnejší výkon verejnej moci. Predložený návrh podobne, ako to robia Legislatívne pravidlá vlády, umožňuje verejnosti ovplyvniť výslednú podobu príslušným zastupiteľstvom prijímaného všeobecne záväzného nariadenia. Pre orgány územnej samosprávy stanovuje povinnosť zverejňovať návrhy všeobecne záväzných nariadení, reagovať na predložené pripomienky, vyhodnocovať ich a za splnenia stanovených požiadaviek povinne umožniť zástupcom verejnosti vystúpiť na rokovaní zastupiteľstva. Dovoľte mi, pán predsedajúci, sa vyjadriť k spoločnej správe výborov, kde sa stotožňujem s odporúčaniami gestorského výboru, výboru pre verejnú správu s výnimkou troch bodov – 2, 8 a 18. V bode 2 považujem za potrebné v novo navrhovanom § 4 ods. 3 písm. e) za slová „pre jeho nezávislý výkon“ vložiť slová „zriaďuje funkciu hlavného kontrolóra a zabezpečuje jeho voľbu“. Výslovne sa tým zakotví tak povinnosť zriadenia tejto funkcie, ako aj povinnosť zabezpečenia jeho voľby. Pokiaľ ide o bod 8, navrhujem zachovanie navrhovaného odseku 8 v § 6 návrhu zákona. Ide práve o spomenutý inštitút spoločnej pripomienky, ktorý poznajú aj Legislatívne pravidlá vlády, a zakotvenie povinnosti udeliť slovo splnomocnenému zástupcovi vo vymedzených prípadoch, ak je splnená požiadavka dostatočného počtu podpisov obyvateľov obce. Tento inštitút je posilnením občianskej participácie na správe vecí verejných a vládou navrhované znenie § 6 ods. 8 zákona bude špeciálnym ustanovením voči všeobecným ustanoveniam zákona, ktoré sa týkajú pravidiel rokovania obecného zastupiteľstva. V bode 18 tiež navrhujem zachovať pôvodný text a som toho názoru, že spoločnou správou navrhované zníženie požiadaviek na vzdelanie hlavného kontrolóra neprispeje k zabezpečeniu kvality výkonu tejto funkcie. Ide o to, že vládny návrh predpokladá, aby hlavný kontrolór mal buď vysokoškolské vzdelanie, alebo stredoškolské vzdelanie ekonomického smeru, návrh v spoločnej správe mení túto požiadavku a postačovalo by len stredoškolské vzdelanie akéhokoľvek smeru. Domnievam sa, že pri výkone tak zodpovednej funkcie, ako je funkcia hlavného kontrolóra, je dôležité, aby hlavný kontrolór mal aj adekvátne vzdelanie. A to zabezpečuje buď vysokoškolské vzdelanie, alebo stredoškolské vzdelanie, ale v odbore ekonomiky. A to je prejavené vo vládnom návrhu zákona. Takže z tohto dôvodu nesúhlasím s bodom 18 spoločnej správy. Ďakujem, pán predsedajúci.